als_Latn dik_Latn sag_Latn
“Kokaina”, zbulohen pasuritë e grupit (Burimi: Shekulli, www.shekulli.com.al)
“Kokaina”, zbulohen pasuritë e grupit
Prokuroria e Krimeve të Rënda paralelisht me hetimin për zbardhjen e linjës së trafikut të kokainës së bllokuar javën e kaluar në fshatin Xibrakë të Elbasanit, po vijon veprimet e saj edhe në gjetjen dhe zbulimin e pasurive të paluajtshme, apo të llogarive të mundshme bankare në emër të personave të përfshirë në këtë rrjet trafiku, apo të afërmve të tyre. Hetimet e prokurorisë për zbardhjen e linjës së trafikut të kokainës, që mendohet se ka ardhur nga vendet e Amerikës Latine në Shqipëri, po vazhdojnë edhe pse ka shumë pak të dhëna për kohën se kur kjo sasi kokaine ka hyrë në territorin shqiptar. Në këtë mënyrë hetimet po zgjerohen edhe në drejtim të verifikimit të pasurive. Një fakt i tillë u konfirmua për “Shekullin” dje nga burimet e organit të akuzës. Bazuar në ligjin Antimafia, Prokuroria për Krime të Rënda, ka nisur edhe hetimin për zbulimin e pasurive dhe mund të kërkojë edhe sekuestrimin e llogarive bankare, pronave dhe pasurive të shtatë të arrestuar dhe familjarëve të tyre, gjatë operacionit për bllokimin e laboratorit të kokainës në Xibrakë. Në vijim të hetimit ndaj grupit që lidhet me pasuritë e tyre, pritet të përfshihet edhe Drejtoria e Pastrimit të Parave. Por verifikimet paraprake të kryera në llogaritë bankare të personave, ka rezultuar se nga zbardhja analitike e llogarive bankare të te tyre dhe familjarëve. Hetuesit thonë se kanë vënë re se të 7 shqiptarët nuk kanë depozita te konsiderueshme në llogarit e tyre bankare. Kjo ka bërë që hetuesit të hedhin dyshime se fitimet e mundshme nga linja e mundshme e trafikut të drogës, mund të jetë kryer në emër të personave të tjerë, por një fakt i tillë deri më tani, nuk është i konfirmuar. Një ndër personat e arrestuar si drejtues i mundshëm i grupit, Ilir Hyseni, rezulton të jetë pa shtëpi dhe i pastrehë që nga koha, kur është kthyer nga Gjermania, ku ka jetuar për një kohë të gjatë si emigrant. Gjithsesi hetuesit dyshojnë se veprimet dhe lëvizjet bankare, si transferta, apo tërheqje parash, janë kryer në emër të personave të tretë, apo nëpërmjet tyre.
Sipas ABC NEWS, Ermal Hoxha, rezulton të jetë banues në një shtëpie me qera në Unazën e Re, me sipërfaqe 100 m2 dhe ka kërkuar kredi për rikonstruktimin e tij. Hetuesit kanë ngritur dyshime mbi pronësinë, duke marrë parasysh faktin se si mund të rikonstruktohet një apartament i marrë me qera, duke ngritur dyshime se ajo është regjistruar në emër të ndonjë personi tjetër. Gjithashtu, rezulton se bashkëshortja e Hoxhës, këngëtarja Rezarta Shkurta, ka lëvizje nga llogarite e saj bankare, shuma të vogla te cilat lidhen më biznesin e saj. Edhe të pandehurit e tjerë, Ilir Hyseni, Saimir Batku apo Gentian Gjonaj, nuk rezultojnë të kenë pasur lëvizje të shumave të mëdha në llogari bankare. Sipas verifikimeve të kryera, rezulton se Gentian Gjonaj ka lëvizur shuma parash kur kishte aktivitet biznesi, ku ishte ortak edhe arkitekti Klement Kolaneci. Në ditët në vazhdim, hetuesit thonë se do të zbardhin edhe aktivitetet e tjera që mund të ketë Gjonaj apo të afërmit e tij. Ndërkaq, vëllezërit Kelmend dhe Arjan Dalipi njëherazi pronar të magazinës rezultojnë se kanë pas lëvizje parash në banka, por në emër të kompanive me të cilat operojnë në qytetin e Elbasanit. Edhe këto shuma nuk justifikojnë investimin e kryer në magazinë, apo blerjen e kokainës dhe pajisjet laboratorike të prodhimit te kokainës. Magazina rezulton e dhenë me qera tek personat e arrestuar nga një person i identifikuar me emrin Aleksandër Nasufi, kundrejt një pagese mujore prej 300 mijë lekësh. Ende nuk është zbardhur se kush është personi Nasufi që ka firmosur marrjen e ambienteve me qera. Sipas prokurorisë, në ditët në vazhdim pritet që Zyrat e Hipotekës të zbardhin të gjithë pronat e mundshme të personave të arrestuar dhe të afërmve të tyre, të cilat pritet të sekuestrohen deri në një vendim tjetër.
Gjermanët inspektojnë laboratorin e kokainës në Xibrakë
Paraditën e së djeshme, në laboratorin e përpunimit të kokainës, mbërritën edhe hetuesit gjermanë, të angazhuar në zbardhjen e rrjetit të trafikut të kokainës që vepronte në Gjermani. Prokurorët e Krimeve të Rënda kanë shoqëruar në një inspektim në bazën e laboratorit të kokainës në Elbasan, ekspertë e policisë gjermane. Sipas burimeve të policisë, ata kanë inspektuar laboratorin, kanë fotografuar dhe kanë marre mostra të solucioneve dhe mbetjeve të gjetura në laborator. Këto veprime të hetuesve gjermanë, mësohet se po kryhen me qëllim, për të zbardhur, rolin e pjesës së grupit në Gjermani. Në këtë vend, dyshohet se është një pjesë tjetër e grupit që vepron aty dhe hetuesit kanë dyshime se në të është përfshirë edhe një grua, e identifikuar me emrin Pranvera Ebeling, por që deri më tani, nuk rezulton saktësisht si pjesë e grupit. Pas zbardhjes se bisedave mes Ilir Hysenit dhe shokut të tij Kastriot Imeri, mësohet se ai I kërkonte ndihmën e vëllait që punonte në një servis të bëhej modifikimi i makinës “Mercedez Benz”, sjellë prej Hysenit për Pranvera Ebeling për të cilën po vazhdojnë hetimet për implikimin e saj në këtë rrjet të trafikut dhe roli i saj në ketë rrjet te përpunimit të kokainës dhe trafikimit te kokainës së bllokuar në Xibrakë të Elbasanit.
Zbardhet skema, si u fut në kurth grupi i kokainës
Zbulohen detaje të reja se si u lokalizua dhe si prokuroria dhe policia arritën të zbulonin vendndodhjen e laboratorit më të madh të kokainës së zbuluar në Ballkan, ku u gjetën dhe u sekuestruan mbi 121 kilogramë kokainë e pastër, dhe arrestuan fillimisht persona nga të cilët 9 shqiptarë dhe dy persona me pasaportë dhe kombësi kolumbiane. Dy persona të tjerë më vonë u liruan nga për shkak se nga verifikimet doli se ata ishin të papërfshirë në linjën e trafikut të kokainës. Prokuroria ka bërë të mundur zbulimin e grupit të personave të përfshirë në prodhimin dhe trafikun e kokainës që prodhohej në një laborator të vendosur në një magazinë në Xibrakë të Elbasanit ku prodhohej ekstrakti i kokainës, i cili shpërndahej me tej në Europë. Sipas burimeve të Prokurorisë, grupi është zbuluar nëpërmjet ndjekjes së Ilir Hysenit, i cili cilësohet deri më tani si njeriu më i rëndësishëm i grupit. Ai është personi i parë i cili është vënë në ndjekje nga prokuroria është i arrestuari Ilir Hyseni, për të cilin në prokurorinë e Tiranës kishte mbërritur një letërporosi nga prokuroria gjermane. Ilir Hyseni ishte person i dyshuar nga prokuroria gjermane si i përfshirë në trafik të lëndëve narkotike dhe që mundësonte transportimin e drogës dhe në Gjermani. Pas indicjes së marrë nga prokuroria gjermane është vënë në ndjekje personi i dyshuar Ilir Hyseni, dhe është zbuluar lidhja e tij me të dyshuarin tjetër, të pandehurin Ermal Hoxha. Rrethi i personave nisi të zgjerohej dhe pas pak kohësh hetuesit kishin në duar, Kelmend Dalipi, personi i cili pas ndjekjes së dy të dyshuarve Ilir Hyseni dhe Ermal Hoxha, rezulton si person i cili takohej me dy të pandehurit e përmendur më lart. Kelmend Dalipi qiramarrësi i magazinave ku prodhohej kokaina. Të tre personat e identifikuar si të përfshirë në ngjarje, Ilir Hyseni, Ermal Hoxha dhe Kelmend Dalipi, janë vënë në ndjekje të policisë me urdhër të prokurorisë dhe është zbuluar se asnjëri prej tyre nuk komunikonte me emrat e tyre të vërtetë, por me emra të rremë të cilët i kishin vënë për të identifikuar njëri-tjetrin.
Në këto komunikime dilte edhe emri i një personi tjetër që më vonë u identifikua të ishte Sajmir Batku. Në biseda, ata sipas hetuesve identifikonin njëri- tjetrin me emrat si “Keli”, (Kelmend Dalipi) “Tulja”, Gentian Gjonaj, apo me nofkën “Kinezi”, për Sajmir Batkun. Kjo bëri që prokuroria të vijonte ndjekjen personave të identifikuar si të përfshirë në grupin e narkotrafikut. Dhe me 13 janar 2015, janë vënë re të gjithë arrestuarit, duke hyrë dhe dalë nga magazina. Pas ndërhyrjes së policisë, në ambientet në magazinës, u zbuluar laboratori ku përgatitej kokaina. Në flagrancë u kapën të gjithë ata që u gjetën në magazinë dhe aty u mësua identiteti i tyre i vërtetë. Në magazinë u gjet dhe u sekuestrua malli i prodhuar aty, që rezultoi të ishte një sasi e pastër kokaine, mbi 100 kilogramë. Nga bisedat e bëra mes tyre, është zbuluar lidhje mes Ilir Hysenit dhe Ermal Hoxhës të cilët kanë komunikuar mes lidhur me dy shtetasit kolumbianë. Nga materialet e prokurorisë rezultojnë pamje filmike ku dy shtetasit kolumbianë janë parë të zbrisnin nga makina të cilën e drejtonte i pandehuri Ermal Hoxha. Gjithashtu mësohet se në një moment të caktuar Hoxha ka refuzuar të transportonte dy kolumbianët, gjë e cila ka sjellë në Tiranë Kelmend Dalipin i cili është marrë vetë më transportin e tyre nga Tirana për në Elbasan. Gjatë këtij hetimi prokuroria në bashkëpunim më policinë e Tiranës kanë mundur të vënë në pranga 9 persona të dyshuar si të përfshirë në rrjetin e prodhimit dhe të shpërndarjes së kokainës. Gjatë seancës së caktimit të masave të sigurisë për 9 të pandehurit e grupit të narkotrafikut të cilët gjykata vendosi t’i lërë në masën e sigurisë “arrest me burg” pa afat, ka patur deklarata të tyre në sallën e gjyqit. Gjatë përgjimeve është kapur një bisedë e Kelmend Dalipit me Ermal Hoxhën dhe Ilir Hysenin për të dërguar tre kolumbianët në Elbasan, ndërsa Ermal Hoxha, ka pohuar se nuk kishte mundësi të shkonte. Ndërsa më pas kolumbianët Valter Moreno dhe Çezar Avila janë transportuar me një mjet tjetër nga Kelmend Dalipi.
Kolumbianët dyshohet se dhanë informacione të rreme
Dy shtetasit Kolumbianë, Çezar Avila (Cesar Avila) dhe Valter Moreno (Ëalther Moreno), mësohet të kenë dhënë para trupit gjykues dëshmi të rreme duke përmendur emra të rremë. Ata kanë folur për një person të cilin e kanë identifikuar vetëm si të quajtur Karlos, dhe gjithashtu kanë thënë se ata kishin emigruar nga Kolumbia për në Greqi, dhe se nuk ia kishin idenë e një vendi të quajtur Shqipëri. Sipas dëshmisë të tyre në gjykatë, ata kanë thënë se një i person i njohur i tyre, me emrin Karlos, iu kishte thënë atyre se do të shkonin në Shqipëri për të punuar në një punë të ligjshme. Pasi kishin mbërritur në Shqipëri ata ishin vendosur për të qëndruar në një apartament në Tiranë. Nga aty ata transportoheshin me makinë për në laboratorin e ku prodhohej kokaina në Elbasan. Ata paguheshin në çdo rast të vajtjes së tyre në Elbasan, me shumën 9 mijë euro. Por lidhur me pyetjen se kush janë personat e tjerë të cilët janë të përfshirë në këtë ngjarje ata kanë refuzuar të japin emra. Ata kanë thënë se nuk ishte asnjëherë i njëjti person që i transportonte ata nga Tirana për në laboratorin e kokainës në Xibrakë por nuk mund të thonin emra pasi ata flisnin gjithmonë me emra të rremë. Lidhur me këtë ata janë shprehur së nuk flisnin kurrë me personat që vinin ti transportonin dhe se gjithçka bëhej në fshehtësi të plotë. Nuk kishte as fjalë dhe as emra thënë në sallën e gjyqit. Dy të pandehurit e grupit te kokainës, shtetasit kolumbianë Çezar Avila (Cesar Avila) dhe Valter Moreno (Ëalther Moreno). Ata nuk kanë përmendur emra të tjerë dhe janë treguar të kujdesshëm në përfshirjen e personave të lidhur me to. Ndërkohë, për faktet e prokurorisë, që janë materialet filmike në të cilat shfaqet Ermal Hoxha dhe dy shtetasit kolumbianë, avokati i të pandehurit Hoxha ka mohuar çdo lloj lidhje të mundshme të klientit të tij me dy shtetasit kolumbianë. Ai ka thënë se Ermal Hoxha i ka marrë ata në makinën që po drejtonte si dy persona të thjeshtë të cilëve po iu ofronte shërbim taksi në këmbim të parave që do ti paguanin. Ndërkohë, Ilir Hyseni ka refuzuar të flasë para trupit gjykues duke thënë se do të fliste në një moment të dytë.
20.01.2015
Burimi: Shekulli
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn